Napaseudun suunnalta leviää sadetta, tihkua ja harmautta itään ja etelään.

– Ei heinäkuun sää paljon surkeampi voisi olla.

Tähän Ilmatieteen laitoksen päivystävän meteorologin Ari Mustalan lausahdukseen tiivistyy ensi viikon sää.

Koleat kesäkelit siis jatkuvat, ja huonommaksi menee. Suomessa ollaan koko heinäkuu hytisty keskivertoa kylmemmässä säässä, mutta loppuviikosta sää saattaa olla jo poikkeuksellisen kylmää ajankohtaan nähden.

STT kertoi lauantaina, että jopa kylmyysennätysten rikkominen saattaa olla lähellä.

– Koillisesta virtaa kylmää ilmaa oikein kunnon annos viikon puolivälin jälkeen, Mustala sanoo.

– Jostain napaseudun suunnalta leviää sadetta, tihkua ja harmautta etenkin itään ja loppuviikosta myös etelään. Lämpötilat voivat jäädä etelässä alle 15 asteen.

Forecan päivystävän meteorologin mukaan ensi viikon lopulla Suomeen voi iskeä jopa halla, eli yölämpötila voi laskea pakkaselle maan pinnalla.

– Jos yöllä on selkeä ja tyyni hetki, hallaa voi tulla. Jos taas sää on pilvinen, lämpötila jää nollan yläpuolelle, meteorologi Anna Latvala sanoo.

Hallanvaara on suurimmillaan torstain ja perjantain välisenä yönä Itä-Suomessa. Jo torstain vastaisena yönä halla on mahdollinen, mutta varsin epätodennäköinen.

– Halla ei ole täysin tavatonta tähänkään aikaan vuodesta. Onhan tässä ollut hallaa jo tämänkin heinäkuun aikana Suomenselän seudulla, Latvala jatkaa.

Alkuviikosta Lapissa on muuta maata lämpimämpää, noin 20 astetta, mutta keskiviikkona pohjoisessakin lämpötilat romahtavat 10 asteen tienoille.

– Aika lohduttomia näkymiä ainakin lomanviettäjille, Mustala summaa.

Suomen suosituin lomakuukausi on Tilastokeskuksen mukaan juuri heinäkuu, jolloin viime vuonna lomaili joka kolmas suomalainen työssäkävijä. Kesäkuussa lomalla oli vain 13 prosenttia ja elokuussa 12 prosenttia työllisistä vuonna 2018.